**Informatīvais ziņojums**

**“Par centralizētā elektroenerģijas iepirkuma organizēšanu”**

Ministru kabineta 2019.gada 5.februāra sēdes protokola (prot. Nr.5 33.§) “Informatīvais ziņojums “Par valsts budžeta izdevumu pārskatīšanas 2019., 2020. un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2019., 2020. un 2021.gadam” un likumprojekta “Par valsts budžetu 2019.gadam” izstrādes procesā”” 33.punkts nosaka uzdevumu Finanšu ministrijai (valsts akciju sabiedrībai “Valsts nekustamie īpašumi” (turpmāk – VNĪ)) līdz 2019.gada 1.jūlijam izstrādāt un iesniegt izskatīšanai Ministru kabinetā centralizētu elektroenerģijas iepirkumu veikšanas darbības plānu elektroenerģijas iepirkšanai no 2021.gada 1.janvāra, lai nodrošinātu valsts iestāžu un valsts kapitālsabiedrību administratīvo izmaksu samazinājumu.

Valsts sekretāru 2018.gada 13.decembra sanāksmes protokola (prot. Nr.49 36.§) “Valsts pārvaldes cilvēkresursu politikas aktualitātes un atbalsta funkciju centralizācija” 7.punktā attiecībā uz centralizētajiem iepirkumiem noteikts atbildības sadalījums, tostarp 7.4.apakšpunktā uzdots Ekonomikas ministrijai, Iepirkumu uzraudzības birojam, Valsts reģionālās attīstības aģentūrai, nozares ekspertiem sagatavot elektroenerģijas iepirkuma dokumentus un izvērtēt iespēju veikt centralizētu elektroenerģijas iepirkumu ministriju un padotības iestāžu vajadzībām.

Šobrīd katra valsts pārvaldes iestāde un valsts kapitālsabiedrība, kurai elektroenerģiju nenodrošina nekustamā īpašuma iznomātājs vai pārvaldītājs, pati nodrošina elektroenerģijas iepirkuma procedūru veikšanu, izstrādājot iepirkuma procedūras dokumentāciju un nodrošinot iepirkuma procedūras organizēšanu. Iepirkuma procedūras īstenošana ir darbietilpīgs un laikietilpīgs process. Ne visām valsts pārvaldes iestādēm un valsts kapitālsabiedrībām ir atbilstošas kvalifikācijas speciālisti kvalitatīvas iepirkuma dokumentācijas izstrādei. Īstenojot centralizētu elektroenerģijas iepirkumu, iespējams panākt, ka:

1. Tiek mazināts administratīvais slogs un administratīvās izmaksas valsts pārvaldes iestādēm un valsts kapitālsabiedrībām, jo tām mazinās darba apjoms iepirkuma dokumentācijas izstrādē un iepirkuma procedūru organizēšanā;

2. Iespējams iegūt izdevīgāku piedāvājumu, ņemot vērā pakalpojumu sniedzēju ieinteresētību iegūt maksimāli lielāku pasūtījumu un attiecīgi pakalpojumu sniedzēju savstarpējo konkurenci;

3. Tiek mazināti riski saistībā ar nekvalitatīvas iepirkuma dokumentācijas izstrādi un normatīvo aktu pārkāpumiem publisko iepirkumu jomā.

Finanšu ministrija ierosina īstenot elektroenerģijas centralizēto iepirkumu dinamiskajā iepirkumu sistēmā (turpmāk – DIS) Valsts reģionālās attīstības aģentūras uzturētajā elektronisko iepirkumu sistēmā (turpmāk – EIS).

Ņemot vērā to, ka VNĪ kā vienam no lielākajiem valsts nekustamo īpašumu pārvaldītājiem ir pieredze veiksmīgu elektroenerģijas iepirkumu īstenošanā, tiek piedāvāts, ka centralizētā elektroenerģijas iepirkuma īstenošanā VNĪ nodrošina centralizētās iepirkumu institūcijas (turpmāk – CII) funkcijas.

Izvērtējot ministriju sniegto informāciju, ņemot vērā elektroenerģijas cenu svārstības un elektroenerģijas tirgus attīstības tendences, secināts, ka elektroenerģijas iepirkšanai atbilstošākā būtu DIS piemērošana. Saskaņā ar Publisko iepirkumu likuma (turpmāk – PIL) 1.panta 5.punktu DIS ir bieži lietojamiem un tirgū plaši pieejamiem būvdarbiem, pakalpojumiem un piegādēm izmantots pilnīgi elektronizēts process, kas ir ierobežots laikā un atklāts visiem piegādātājiem, kuri atbilst kandidātu atlases prasībām. DIS piemērošana dod iespēju visā DIS darbības laikā jebkuram piegādātājam iesniegt dalības pieteikumu un tikt iekļautam sistēmā, ja tas atbilst noteiktajām kandidātu atlases prasībām, tādējādi veicinot konkurenci (kandidātu skaits nav ierobežojams). Tai pašā laikā ik vienai valsts pārvaldes iestādei un valsts kapitālsabiedrībai tiek dota iespēja ievērojami atvieglot elektroenerģijas iegādes procesu, mazināt administratīvo slogu un administratīvās izmaksas, iegūt izdevīgāko elektroenerģijas cenas piedāvājumu konkrētajā laika nogrieznī.

 Lai nodrošinātu DIS piemērošanu, Valsts reģionālās attīstības aģentūra (turpmāk – VRAA) šobrīd strādā pie EIS funkcionalitātes pilnveides (provizoriski līdz 2020.gada 1.novembrim). Līdz ar to plānots centralizēto elektroenerģijas iepirkumu DIS ietvaros īstenot EIS.

Plānotais centralizētā elektroenerģijas iepirkuma laika grafiks

|  |  |
| --- | --- |
| **Iepirkuma procedūras posms** | **Termiņš** |
| CII Iepirkuma komisijas izveide | 01.03.2020. |
| Apspriede ar piegādātājiem saskaņā ar PIL 18.panta otro daļu | 01.05.2020. |
| Iepirkuma dokumentācijas izstrāde un iepirkuma izsludināšana | 01.07.2020. |
| Pieteikumu atvēršana (ietverot iespējamo pārsūdzību Iepirkumu uzraudzības birojā attiecībā uz iepirkuma procedūras dokumentos iekļautajām prasībām) | 01.09.2020. |
| Pieteikumu izvērtēšana, kandidātu atlase, lēmums par kandidātu iekļaušanu DIS (ietverot iespējamo iepirkuma rezultātu – lēmuma par iekļaušanu dinamiskajā iepirkumu sistēmā – pārsūdzību Iepirkumu uzraudzības birojā) | 01.12.2020. |
| DIS darbības laiks, kad pasūtītāji normatīvajos aktos noteiktā kārtībā[[1]](#footnote-1) var veikt elektroenerģijas iegādes DIS ietvaros | 01.01.2021.-31.12.2023. |
| CII Iepirkuma komisija pastāvīgi DIS darbības laikā turpina izvērtēt jaunu pretendentu kvalifikāciju atbilstoši to iesniegtajiem pieteikumiem un pieņemt lēmumus par to iekļaušanu DIS. | 31.12.2023. |

Ņemot vērā lielo valsts pārvaldes iestāžu un valsts kapitālsabiedrību skaitu, lai nodrošinātu veiksmīgu un operatīvu iepirkuma procedūras norisi, nebūtu lietderīgi CII iepirkumu komisijā iekļaut visu resoru pārstāvjus. Plānots CII iepirkuma komisiju veidot, iekļaujot 4 (četrus) VNĪ un 1 (vienu) Ekonomikas ministrijas (izstrādā un īsteno politiku enerģētikas nozarē) pārstāvi. Papildus tiks izvērtēta iespēja iesaistīt arī elektroenerģijas nozares ekspertus. Lai CII iepirkuma īstenošanas procesā nodrošinātu operatīvu sadarbību un informācijas apmaiņu starp CII iepirkumu komisiju un pasūtītājiem, lietderīgi būtu katram resoram deleģēt attiecīgā resora kontaktpersonu centralizētas elektroenerģijas iepirkuma jautājumos. Attiecīgi katra resora deleģētās kontaktpersonas kompetencē ir sadarboties ar VNĪ un attiecīgā resora ministrijas, valsts pārvaldes iestāžu un valsts kapitālsabiedrību pārstāvjiem, piemēram, noskaidrojot un sniedzot VNĪ tehniskās specifikācijas izstrādei būtisko informāciju (t.sk., sniegt informāciju par visiem resora lietotajiem nekustamajiem īpašumiem, kuru apgādei ar elektroenerģiju plānots īstenot iepirkumu DIS sistēmā), informējot resoru par izstrādāto tehnisko specifikāciju, iegūstot iepirkuma procedūras organizēšanai būtisku papildu informāciju, sniedzot CII informāciju par to, kuras institūcijas būs pilnvarotas veikt elektroenerģijas iegādi DIS savām, resora daļas vai visa resora vajadzībām u.c.

Plānotā centralizētā iepirkuma procedūras īstenošanas shēma

Centralizēto iepirkumu institūcijas (CII) veikta centralizētā iepirkuma shēma

CII izveido iepirkuma komisiju (IK), kurā iekļauti 4 VNĪ pārstāvji un 1 Ekonomikas ministrijas pārstāvis

IK sadarbībā ar katra resora kontaktpersonu iegūst nepieciešamo informāciju iepirkuma procedūras dokumentu sagatavošanai

CII iepirkuma plānā norādīts, ka tiks veikts centralizētais iepirkums

IK uzsāk centralizētā iepirkuma procedūras dokumentu sagatavošanu, apspriede ar piegādātājiem

IK saskaņo iepirkuma tehniskās specifikācijas ar katra resora kontaktpersonu, kura attiecīgi saskaņo tās ar sava resora pasūtītājiem, kuri plāno iegādi veikt DIS EIS

IK izsludina iepirkumu

IK sniedz atbildes uz pretendentu uzdotajiem jautājumiem, piedalās sūdzību par iepirkuma procedūras dokumentos iekļautajām prasībām izskatīšanā IUB

IK saņem un izvērtē pieteikumus, nodrošina kandidātu atlasi, pieņem lēmumus par kandidātu iekļaušanu DIS, informē kandidātus par pieņemto lēmumu PIL 37.p. noteiktajā kārtībā, piedalās sūdzību par iepirkuma rezultātiem - lēmuma par kandidāta iekļaušanu dinamiskajā iepirkumu sistēmā - izskatīšanā IUB

Pasūtītāji veic elektroenerģijas iegādi DIS EIS normatīvajos aktos noteiktā kārtībā, uzaicinot visus kandidātus DIS EIS iesniegt piedāvājumus, un slēdz iepirkuma līgumus atbilstoši attiecīgās iegādes rezultātiem, līguma pamattekstu ievieto savos pircēja profilos EIS, ievērojot PIL 60.p. desmito daļu

[[2]](#footnote-2)[[3]](#footnote-3)

CII saskaņā ar PIL 29.p. otrās daļas nosacījumiem paziņojumus par līguma slēgšanas tiesību piešķiršanu apvieno viena ceturkšņa ietvaros un iesniedz publicēšanai 10 darbdienu laikā pēc katra ceturkšņa beigām

Tehniskās specifikācijas izstrādei ir būtiski zināt plānoto pasūtījuma apmēru (plānoto elektroenerģijas patēriņu gadā). Lai nenoslogotu valsts pārvaldes iestādes ar informācijas pieprasīšanu un apkopošanu par to patērēto elektroenerģiju, lietderīgi ir nodrošināt, ka AS “Sadales tīkls” sniedz VNĪ informāciju par katras valsts pārvaldes iestādes un valsts kapitālsabiedrības patērēto elektroenerģijas apjomu katrā konkrētā nekustamajā īpašumā un laika zonā 2019.gadā saskaņā ar VNĪ iesniegtu nekustamo īpašumu sarakstu.

Lai nodrošinātu valsts pārvaldes iestāžu un valsts kapitālsabiedrību elektroenerģijas iegādes rīcības brīvību atbilstoši to vajadzībām, patēriņa profilam un patēriņa apjomam, kā arī veicinātu pretendentu konkurenci, iepirkumu plānots dalīt divās lotēs (maza apjoma patērētājiem un liela apjoma patērētājiem), kā arī nodrošinot iespēju pirkt elektroenerģiju par fiksētu cenu vai par biržas tarifu.

Ministrijas, valsts pārvaldes iestādes un valsts kapitālsabiedrības, izvērtējot katras iestādes un kapitālsabiedrības darbības specifiku, tiek aicinātas veikt elektroenerģijas iegādi DIS centralizēti resora ietvaros, tādējādi iegūstot maksimāli izdevīgus elektroenerģijas cenas piedāvājumus.

DIS darbība plānota no 2021.gada 1.janvāra līdz 2023.gada 31.decembrim. Ja elektroenerģijas iepirkuma līguma darbība beidzas 2020.gadā, pasūtītāja kompetencē ir izvērtēt lietderīgāko rīcību, tostarp noteikt optimālu jauna līguma slēgšanas termiņu, elektroenerģijas iegādei laika periodā, kamēr DIS darbība vēl nav nodrošināta.

Lai lemtu, vai arī turpmāk pēc centralizētā elektroenerģijas iepirkuma īstenošanas DIS ietvaros EIS izmantot centralizētā elektroenerģijas iepirkuma īstenošanu valsts pārvaldes iestādēm, valsts kapitālsabiedrībām un iespējams arī to koncernos ietilpstošām kapitālsabiedrībām, pēc centralizētā elektroenerģijas iepirkuma īstenošanas rezultātu izvērtēšanas līdz 2022.gada 1.septembrim plānots iesniegt Ministru kabinetā priekšlikumus turpmākai rīcībai.

Ņemot vērā augstāk minēto, turpmākā rīcība centralizētā elektroenerģijas iepirkuma īstenošanai:

1. Noteikt, ka centralizētā elektroenerģijas iepirkuma ietvaros VNĪ kā centralizētā iepirkuma institūcija sadarbībā ar VRAA līdz 2020.gada 31.decembrim nodrošina DIS darbības uzsākšanu EIS elektroenerģijas iegādes īstenošanai.

2. Lai nodrošinātu pasūtītāju sadarbību ar VNĪ kā centralizēto iepirkuma institūciju, noteikt, ka mēneša laikā katra ministrija un Valsts kanceleja deleģē attiecīgā resora kontaktpersonu centralizētas elektroenerģijas iepirkuma jautājumos. Ekonomikas ministrija deleģē arī pārstāvi dalībai iepirkuma komisijā.

3. Lai nodrošinātu kvalitatīvas iepirkuma dokumentācijas izstrādi, Finanšu ministrija (VNĪ) lūgs AS “Sadales tīkls” iesniegt informāciju par katras valsts pārvaldes iestādes un valsts kapitālsabiedrības patērēto elektroenerģijas apjomu katrā konkrētā nekustamajā īpašumā un laika zonā 2019.gadā.

4. Uzdot Valsts kancelejai un ministrijām nodrošināt, ka tās un to padotībā esošās valsts pārvaldes iestādes elektroenerģijas iegādi laika periodā no 2021.gada 1.janvāra līdz 2023.gada 31.decembrim (savlaicīgi pirms iestādes spēkā esošā elektroenerģijas piegādes līguma termiņa beigām) veic DIS ietvaros EIS, izņemot gadījumus, kad tas nav lietderīgi (piemēram, pasūtītājs pamatoti secinājis, ka finansiāli izdevīgāks piedāvājums tai tiks iesniegts, patstāvīgi organizējot iepirkuma procedūru normatīvajos aktos noteiktā kārtībā), kā arī ja tām elektroenerģiju nodrošina nekustamā īpašuma iznomātājs vai pārvaldītājs.

5. Uzdot Ministrijām aicināt valsts kapitālsabiedrības, jo īpaši tās, kurām uzdots veikt valsts nekustamo īpašumu pārvaldīšanu, elektroenerģijas iegādes no 2021.gada 1.janvāra līdz 2023.gada 31.decembrim veikt DIS ietvaros EIS, izņemot gadījumus, kad tas nav lietderīgi (piemēram, pasūtītājs pamatoti secinājis, ka finansiāli izdevīgāks piedāvājums tai tiks iesniegts, patstāvīgi organizējot iepirkuma procedūru normatīvajos aktos noteiktā kārtībā), kā arī ja tām elektroenerģiju nodrošina nekustamā īpašuma iznomātājs vai pārvaldītājs.

6. Lai iegūtu maksimāli izdevīgus elektroenerģijas cenas piedāvājumus, aicināt ministrijas, valsts pārvaldes iestādes un valsts kapitālsabiedrības, izvērtējot katras iestādes un kapitālsabiedrības darbības specifiku, veikt elektroenerģijas iegādi DIS centralizēti resora ietvaros, izņemot gadījumus, kad tas nav lietderīgi, kā arī ja tām elektroenerģiju nodrošina nekustamā īpašuma iznomātājs vai pārvaldītājs.

7. Uzdot Finanšu ministrijai (VNĪ) izvērtēt centralizētā elektroenerģijas iepirkuma DIS ietvaros EIS īstenotā elektroenerģijas iepirkuma rezultātus un līdz 2022.gada 1.septembrim iesniegt Ministru kabinetā priekšlikumus turpmākai rīcībai.

Finanšu ministrs J.Reirs

J.Upeniece 67024684

Jana.Upeniece@vni.lv

I.Ozola 67024675

Ieva.Ozola@vni.lv

1. Ievērojot PIL un Ministru kabineta 2017.gada 28.februāra noteikumos Nr.107 “Iepirkuma procedūru un metu konkursu norises kārtība” noteiktos DIS piemērošanas noteikumus un kārtību. [↑](#footnote-ref-1)
2. [↑](#footnote-ref-2)
3. [↑](#footnote-ref-3)